SAEIMAS AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS

VISAPTVEROŠAS VALSTS AIZSARDZĪBAS APAKŠKOMISIJAS

SĒDES PROTOKOLS

**Nr. 141.1.9/6/1-6-14/23**

**2023. gada 1. novembrī plkst. 9:00 – 10:00**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

**Igors Rajevs** – apakškomisijas priekšsēdētājs

**Edvīns Šnore** – apakškomisijas sekretārs

**Raimonds Bergmanis**

**Ainars Latkovskis**

**Jānis Skrastiņš**

**Atis Švinka**

Uzaicinātie:

* Aizsardzības ministrs **Andris Sprūds**
* Jaunsardzes centra direktors **plkv.** **Aivis Mirbahs**
* Aizsardzības ministrijas ministra padomnieks visaptverošās valsts aizsardzības un valsts aizsardzības dienesta jautājumos **Olevs Nikers**;
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas nodaļas vadītājs **Rojs Razums;**
* Aizsardzības ministrijas Aizsardzības plānošanas un analīzes departamenta Struktūras un militārā personāla attīstības plānošanas vecākais referents **Dairis Zitāns**
* Izglītības un zinātnes ministre **Anda Čakša**
* Izglītības un zinātnes ministrijas Izglītības departamenta direktore **Edīte Kanaviņa**
* Valsts izglītības satura centra vadītājas p.i. **Inita Juhņēviča**
* Valsts Izglītības satura centra Izglītības satura departamenta vadītāja **Diāna Šavalgina**

**Komisijas darbinieki: vecākā konsultante Ieva Barvika, konsultantes Egita Kalniņa, Inese Silabriede un Sandra Kaire**

**Sēdi vada**: I.Rajevs

**Sēdi protokolē**: S. Kaire

**Sēdes veids**: atklāta

**Darba kārtība:**

# Valsts aizsardzības mācības iekļaušana vispārējā vidējās izglītības standartā.

**I.Rajevs** atklāj sēdi, pateicas klātesošajiem un īpaši ministriem par rasto iespēju piedalīties, norādot, ka lēmuma pieņēmēju dalība klātienē ir ļoti būtiska, lai nonāktu pie kopīga redzējuma, kā Valsts aizsardzības mācība (turpmāk – VAM) realizējama Latvijas mācību iestādēs.

**I. Rajevs** dod vārdu izglītības un zinātnes ministrei Andai Čakšai.

**A. Čakša** norāda, ka likumā ir definēts, ka VAM jārealizē no 1.09.2024., un Izglītības un zinātnes ministrija dara visu, lai to īstenotu. Ir radīti sasniedzamie rezultāti, un pamatojoties uz tiem, Aizsardzības ministrija ir izstrādājusi atbilstošu curriculum vai plānu. Attiecībā uz sasniedzamajiem rezultātiem - tie ir sadalīti trijās mācību grupās:

1) Sports un fiziskās aktivitātes;

2) Veselības pratība (saistīta ar pirmo palīdzību utml.);

3) Pilsoniskā sadarbība, aktivitāte un sapratne.

Par pilsonisko sadarbību, aktivitāti (tai skaitā patriotismu) ir panākta vienošanās, ka tie tiek pasniegti vēsturē un sociālajās zinībās, savukārt attiecībām uz militārajām zināšanām/ierindas mācību – tā ir plānota kā atsevišķs mācību priekšmets – valsts aizsardzības mācība.

Sasniedzamie rezultāti tuvākajā laikā tiks nodoti publiskai apspriešanai, pēc kā tiks apstiprināti MK noteikumi. Nākamais solis ir vienošanās, kādā stundu apjomā iespējams VAM realizēt, par ko ir bijušas visliekākās diskusijas, cik lielu noslodzi likt bērniem klāt jau esošajai slodzei. Skolas strādā autonomi un tām ir jārealizē sasniedzamie rezultāti konkrētā veidā. Ir izstrādāti divi piedāvājumi:

1. Nosaka, ka padziļināto/specializēto kursu formā VAM var būt esošā satura ietvarā – tātad runa ir par 112 stundām.
2. Otra iespēja, ko skolas var izvēlēties, ir iet ārpus šī standarta skaita, un veidot kā palielināto slodzi skolēnam.

Izglītības un zinātnes ministrija iesaka un vairāk atbalsta pirmo variantu. Ņemot vērā, ka šobrīd svarīga ir skolotāju kvalitāte, ir svarīgi, lai instruktoriem ir vismaz 72 stundu pedagoģiskā apmācība, ņemot vērā, ka metodikai ir nozīme.

**I.Rajevs** dod vārdu aizsardzības ministram A. Sprūdam.

**A.Sprūds** pateicas par uzaicinājumu piedalīties šajā sēdē un uzskata par ļoti būtisku šādu klātienes tikšanos kopā ar Izglītības ministrijas pārstāvjiem. Pateicas A. Čakšas kundzei gan par šīs dienas prezentāciju, gan par sadarbību kopumā, kā arī pateicas plkv. A. Mirbaham par milzīgo ieguldījumu šajā darbā, jo Jaunsardzes centrs ir bijis galvenais šīs ieceres realizētājs. Lai arī sarunas dažkārt bijušas sarežģītas, svarīgākais ir, ka 1. 09.2024. VAM ir jāuzsāk skolās. Attiecībā uz lielākajiem izaicinājumiem – tas ir mācību stundu apjoms, lai pilnvērtīgu nosegtu plānoto mācību vielu. Aizsardzības ministrija atbalsta maksimālo stundu skaitu - 144 (vai 128), bet vienlaikus 112 ir absolūtais minimums, uz ko Aizsardzības ministrija ir piekritusi. Vienlaikus Aizsardzības ministrija ierosina divu gadu pārejas posmu, pēc kura izvērtē sasniegtos rezultātus, un attiecīgi stundu skaitu var palielināt, liekot 16 stundu bloku vēl klāt.

Ir ļoti svarīgi, lai VAM būtu kvalitatīva, lai radītu jauniešos interesi un vēlmi interesēties par attiecīgo tēmu. Vienlaikus svarīgi ir dabas zinātņu un tehnoloģiju mācību priekšmeti (angliski STEM – Science, Technology, Engineering and Mathematics) un lai nav tā, ka VAM tiek izmantots kā vairogs, lai STEM pilnvērtīgi neieviestu. Ir svarīgi sabalansēt mācību mērķus dažādiem priekšmetiem.

**I.Rajevs** dod vārdu deputātiem jautājumiem.

**E. Šnore** aktualizē jautājumu par stundu skaitu pēc minētā pārejas perioda - diviem gadiem – vai iespējams, ka VAM stundu skaits tiktu arī samazināts.

**A.Sprūds** norāda, ka nē, 112 stundu skaits ir absolūtais minimums ar tendenci, ka stundu skaits varētu tikt palielināts.

**A. Čakša** norāda, ka svarīgs ir sasniegtais rezultāts. Jautājums, kādā veidā un ko tieši novērtēt. Attiecībā uz patriotismu, vēsturi, sociālajām prasmēm, pilsonisko aktivitāti – to iespējams noteikt, papildus pievienojot jautājumus sociālo zinību vai vēstures eksāmenā, kas parādītu padziļinātās zināšanas. Vienlaikus ir problēma, ka šos eksāmenus kārtot neizvēlas visi skolēni. Līdz ar to ir jautājums – vai realizēt kādu atsevišķu pārbaudes darbu par attiecīgajām tēmām. Savukārt attiecībā uz novērtējumu militārajam prasmēm – kā izvērtēt, vai stundu skaits ir bijis pietiekams, vai zināšanas ir pietiekamas/nepietiekamas. Svarīgi ir pateikt, kādi ir sasniedzamie rezultāti vai KPI (key performance indicators), ko gribam sasniegt divu gadu laikā. Līdz ar to svarīgi būtu izmantot VAM pilotprojektu skolu pieredzi, veicot sasniedzamo rezultātu izvērtējumu. Vienlaikus būtiska ir metodika. Svarīgi ir trīs faktori – 1) kāds ir saturs, vai tas saskan ar sasniedzamajiem rezultātiem; 2) vai metodika ir pareiza (resp., vai skolēns uztver vielu); 3) laika aspekts. Šos trīs aspektus ekspertiem būtu jāizvērtē.

**I.Rajevs** dod vārdu Valsts Izglītības satura centra (turpmāk – VISC) Izglītības satura departamenta vadītājai Diānai Šavalginai.

**D. Šavalgina** norāda, ka izvērtējumam ir jābūt kompleksam – gan izvērtējot visu iepriekš minēto, gan arī instruktoru darbu, lai saprastu, vai problēma ir stundu skaitā vai citos aspektos.

**A. Čakša** precizē – ja zināšanu trūkums tiks konstatēts vēsturē, tad tiks pārskatīta metodika vēsturē vai arī stundu skaits vēsturē. Savukārt, ja militārajās zināšanās, tad VAM.

**A. Sprūds** norāda – primāri plānots stiprināt militārās spējas/prasmes, bet vienlaikus arī noturības spējas. Patriotiskā/pilsoniskā audzināšana tiks apgūta vēstures un sociālo zinību stundā.

**A.Čakša** norāda, ka svarīgi ir saprast, kāds ir mērķis. Ja runa ir par patriotisko/pilsonisko audzināšanu, tad tas jau tiek realizēts neatkarīgi no VAM visos mācību priekšmetos kā obligātā sadaļa. Militārā sadaļa līdz šim nav bijusi skolu programmā. Tas ar pilotprojektu kopumā skolā ir jaunums. Bet daļa no tā ir fiziskā aktivitāte, kas šobrīd jau ir sportā kopā ar veselības pratību.

**E. Šnore** vēršas ar jautājumu pie plkv. A. Mirbaha –vai VAM mērķi būs iespējams sasniegt ,realizējot iepriekš minēto metodiku un laika grafiku?

**Plkv. A. Mirbahs** norāda, ka, ja piepildās minētie priekšnosacījumi un Izglītības un zinātnes ministrija saredz, ka tas ir iespējams, tad jā.

**R. Bergmanis aktualizē** jautājumu par pilotprojektu skolu skaitu, kurās tiek realizēts VAM. Un vai skolas no 144 mācību stundām pāries uz 112 mācību stundām?

**Plkv. A. Mirbahs** norāda, ka pilotprojekts tiek realizēts 186 skolās, kurās ir gan 144, gan 128 mācību stundas.

**A.Čakša** norāda, ka katru gadu var tikt realizēts cits curriculums/cita programma. Tie būs citi bērni, kas apgūs vielu. Programmu katru gadu var pārstrādāt. Programmai ir jābūt atbilstošai tam, kāda ir esošā situācija. Attiecībā uz šobrīd realizēto –diemžēl nereti VAM tiek realizēts uz STEM priekšmetiem. Ja skolā nav modulārā pieeja, tad tā ir viena diena, kas izkrīt no mācībām un tie ir vieni un tie paši priekšmeti. Skolām ir šī iespēja būt fleksiblām. Programma var mainīties katru gadu un skola uz sasniedzamo rezultātu bāzes var savu curriculumu izstrādāt pilnīgi alternatīvi, ja viņi sasniedz rezultātus, kas noteikti standartā. Arī šajā gadījumā skolām ir brīva izvēle. Aizsardzības ministrijas ir izstrādājusi saturu, bet programma var mainīties tāpat kā citos priekšmetos tā mainās. Bet pastāv negatīva tendence - bieži skolotāju trūkumu STEM priekšmetos aizvieto ar VAM. Izglītības un zinātnes ministrija šo tendenci vēlas izskaust.

**D. Šavalgina** norāda, ka, ja tiek realizēts VAM, skola nevar piedāvāt realizēt citus specializētos priekšmetus, atbilstoši citām izvēlētām interesēm. 144 stundas ir ļoti liels apmērs. Neviens no specializētajiem kursiem nav tik lielā apmērā. Līdz ar to tā ir skolas izvēle, paziņot skolēniem un vecākiem, ka tiks īstenots VAM kurss, kā dēļ nebūs iespēja īstenot citus kursus.

**I.Rajevs** jautā, kādas ir pieļaujamās izmaiņas saturā?

**D. Šavalgina** norāda, ka 15%.

**R. Bergmanis** aktualizē jautājumu par finansējumu šai iecerei, pie nosacījuma, ka palielinās slodze.

**D. Šavalgina** norāda, ka grozījumi paredz, ka formāli slodze netiek palielināta. Tas ir esošās slodzes ietvaros līdzīgi kā audzināšanas stundas, kas netiek ieskaitītas skolēnu slodzē. Attiecībā uz finansējumu - Jaunsardzes centrs to sedz ar instruktoru darbu.

**A.Čaksā** piebilst, ka de fakto (reālajā dzīvē) jāsaprot, ka skolēnu slodze pieaug.

**R. Bergmanis** aktualizē infrastruktūras jautājumu skolās, jo daudzās skolās trūkst telpas, lai kvalitatīvi nodrošinātu mācību procesu.

**A. Čakša** norāda, ka šeit būtiska loma ir pašvaldībām, jo skolas ir pašvaldību pārraudzībā.

**R. Bergmanis** vēršas ar jautājumu pie plkv. A. Mirbaha – kā ir šobrīd ar infrastruktūras nodrošinājumu pilotprojekta skolās - vai mācību procesu var pilnībā veikt pēc tās programmas, kas paredzēta? Kāda ir situācija, domājot par nākamo mācību gadu, kad VAM būs jāuzsāk?

**D. Šavalgina** piebilst, ka, ņemot vērā, ka saturu izstrādā Jaunsardzes centrs, tad, izstrādājot saturu, tiek attiecīgi paredzēti materiāltehniskie līdzekļi tai skaitā arī telpas. Šis jautājums ir pārrunāts ar Jaunsardzes centru un tiek apgalvots, ka VAM var īstenot ciešā sadarbībā ar skolu. Arī šaušanas apmācību norise ir realizējama - kā piemērs – Rīgas 2. ģimnāzija, kur tiek nodrošinātas šaušanas apmācības Rīgas centrā.

**Plkv. A. Mirbahs** norāda, ka no skolu reformas atkarīgs skolu skaists, kur plānots realizēt VAM, bet apmēram tās ir 300 skolas.

Attiecībā uz infrastruktūru - ir jānodala 2 kategoriju telpas – mācību klases, kas pieciešamas VAM realizēšanai. Un otrs, ja ir iespēja, tad nodrošināt 15-20 kvadrātmetrus lielu noliktavu, kur novietot materiāltehniskos līdzekļus. Ja noliktava netiek nodrošināta, tad instruktors nodrošina visu nepieciešamo. Pagaidām ar 186 iestādēm, kurās notiek pilotprojekts, problēmu nav. Dažās skolās ir interesanta nostāja. Un nākamgad šis jautājums varētu būt izaicinājums dažās skolās.

**A.Čakša** aicina uzrunāt par šiem jautājumiem Latvijas Pašvaldību savienību, jo pašvaldību Izglītības pārvalde ir institūcija, kura skolām deleģē realizēt attiecīgās programmas. A. Čakša vienlaikus akcentē ka VAM kontekstā būs bērni ar dažādām vajadzībām (līdzīgi kā sportā), arī ar kustību traucējumiem/funkcionāliem traucējumiem. Un svarīgi VAM programmā paredzēt arī šādus gadījumus, lai katram bērnam iedotu viņa spējām atbilstošu saturu VAM kontekstā.

**R. Bergmanis** aktualizē jautājumu par drošumspēju moduli, tā ieviešanu.

**D. Šavalgina** norāda, ka nākamajā gadā plānots izstrādāt monitoringa darbu, kura ietvaros tiek plānots šīs prasmes pārbaudīt. Ir uzsākta monitoringa darba izstrāde, un ir jau noslēgts līgums ar Latvijas Universitāti. Plānots ir nomērīt 10. klases sākumā, kādas prasmes iegūtas pamatizglītības posmā. Monitoringa darbs dos signālu par reālo situāciju, vai saturs jāpapildina ar kādām papildus tēmām, vai arī viss ir pietiekami labi un kvalitatīvi iemācīts.

**A.Švinka** norāda, ka jāmudina skolas neizmantot STEM, latviešu valodas un citu priekšmetu stundas VAM realizēšanai, lai šie priekšmeti netiktu pretnostatīti. Attiecībā uz divu gadu pārejas posmu, ko minēja A. Sprūds un kas ir ļoti būtiski – svarīgi būtu likumā iestrādāt pārejas noteikumus, kas paredz veikt VAM izvirzīto mērķu sasniegšanas izvērtēšanu. Vienlaikus VAM kontekstā būtiski ir neaizmirst par valsts aizsardzības dienestu, kur pirmais iesaukums jau realizēts un tūdaļ tiks realizēts otrais. Tas arī dos iespēju izvērtēt, kādas prasmes jaunajiem cilvēkiem pietrūkst un ir nepieciešamas. Jo VAM tiek veidots vienotā arhitektūrā ar VAD, proti, lai radītu pirmo interesi, pirmās iemaņas, zināšanas, tādējādi palīdzot sagatavoties valsts aizsardzības dienestam.

**J. Skrastiņš** norāda, ka svarīgi ir kvalitatīvi skolotāji.

**A. Latkovskis** norāda, ka svarīgi būtu attiecīgas iemaņas un prasmēm iegūt arī vidusskolēniem.

**E. Šnore** norāda, ka pašvaldībās, kurās nepietiekami tiek mācīta vēsture, bet pilnā apmērā apgūtas militārās iemaņas, pastāv risks – skolēns būs militāri apmācīts, bet ideoloģiski…

**A. Čakša** uzsver, ka skolas ir dažādas, bet nav tādu skolu, kur vēsture tiktu pilnībā neatbilstoši pasniegta. Ir kvalitātes dienests, kas šo uzrauga. Vienlaikus tiek precīzi salikts lineārais kalendārs, lai būtu iemācīti visi vajadzīgie vēstures fakti, un vēstures eksāmenu nevar nolikt, nezinot faktus. Turklāt, ir jāstrādā uz pāreju mācību procesu pilnībā organizēt latviešu valodā, kā arī svarīgs ir darbs ar pašvaldībām, izglītības pārvaldēm, lai novērstu nelojālu pedagogu iespējamību. Vienlaikus svarīgi, lai VAM nebūtu kā uzspiests, bet integrējot iegūtu vēlamo rezultātu.

**A.Sprūds** norāda, ka svarīgi ir apzināties kopējos izglītības sistēmas mērķus. VAM un stundas nav pašmērķis. Mērķis ir patriotisks, sagatavots, izglītots jaunietis, kas ir visu mūsu interesēs.

**R. Bergmanis** norāda, ka ir ieguldīti būtiski valsts resursi (cilvēki, finanses), tādēļ ir svarīgi, lai šī iecere arī realizētos. Vienlaikus aktualizē problēmu, ja skola nesinhronizējas ar VAM priekšmetu un nesasniedz vēlamos rezultātus.

**A.Čakša** norāda, ka monitoringa darbs parādīs, ka skolas realizētais neatbilst. Un tad nākamajā gadā ir jārealizē citādāk.

**R. Bergmanis** aktualizē jautājumu par iespējamo mācību gada pagarināšanu, kas atrisinātu ļoti daudzas problēmas – ne tikai VAM. Turklāt daudzas pasaules valstis šādi realizē šo programmu.

**A.Čakša** norāda, ka šis nav viennozīmīgs jautājums, jo daudzi bērni (īpaši ārpus Rīgas) vasarās strādā, respektīvi, šeit ir sociālie aspekti.

**I. Rajevs** rezumē:

- ministru dalība ievieš skaidrību, konkrētību - iezīmējas virziens un izvēlētais kompromiss - 112 stundas cerot, ka šo programmu izdosies īstenot 112 stundās;

- pozitīvi novērtējams divu gadu periods, kā atskaites punkts, lai izvērtētu VAM izvirzītos mērķus;

- iespējams nepieciešama diskusija par mācību gada pagarināšanu;

- nepieciešams realizēt tikšanos ar pašvaldību vadītājiem par VAM realizēšanai nepieciešamo infrastruktūras nodrošinājumu;

- VAD/ VAM salāgošana – pārskatāmā nākotnē svarīgi organizēt tikšanos ar Aizsardzības ministrijas pārstāvjiem, lai par šo jautājumu diskutētu.

**I.Rajevs** pateicas klātesošajiem par dalību un sēdi slēdz.

**Sēde pabeigta plkst. 10:00**

Apakškomisijas priekšsēdētājs I.Rajevs

Apakškomisijas sekretārs E.Šnore

Protokolētāja S. Kaire